Minkejja l-età tenera tagħhom, it-talent diġà huwa wieħed li jipprometti, żewġ żgħażagħ li ngħaqdu flimkien biex jipproduċu films qosra. Fil-fatt rajt il-films tagħhom online u żammewni msammra. Qed nirreferi għal Chanelle Demicoli u Marie-Clare Sammut, jew kif qed ikunu magħrufa dan l-aħħar bħala Emotive Media. Chanelle għandha 21 sena, single u toqgħod Ħaż-Żabbar. Taħdem bħala video editor, u bħala passatempi għandha għal qalbha l-fotografija, il-produzzjoni tal-films u l-kitba tal-iskripts. Dejjem tara x'se tivvinta ġdid u tipprova li dak li tagħmel ġdid ikun ta' kwalità aħjar minn ta' qablu. Marie-Clare wkoll għandha 21 sena, single, u toqgħod Birkirkara. Taħdem bħala video editor, u bħala passatempi tħobb tixtri, tirreċta u tipproduċi l-films. Tiddeskrivi lilha nnifisha bħala persuna perfezzjonista, fis-sens li tara li jekk tkun se tagħmel xi ħaġa tagħmel fiċ-ċert li ssir sew. It-tnejn li huma jaħdmu fil-qasam tal-midja lokali, ma' żewġ kumpaniji separati, però għal dawn l-aħħar tliet snin irnexxielhom jingħaqdu u jtellgħu tliet films qosra tagħhom fuq bażi indipendenti. Fil-fatt din l-avventura tagħhom tista' tgħid li bdiet fl-2012, meta nkiteb l-ewwel film qasir bl-isem ta' Cut. Fil-fatt ipproduċew dan il-proġett għaliex xtaqu li jaħdmu film, però xtaqu li ma tkunx xi ħaġa daqshekk twila u impenjattiva. Wara dan il-proġett t18ista' tgħid li marru għal żewġ proġetti aktar impenjattivi li kienu Especial u riċentament The Buddy. Dawn it-tliet films qosra tagħhom jinsabu onlajn fuq is-sit YouTube filwaqt li jintwerew ukoll waqt diversi festivals. Intant dan l-aħħar kortesija għall-istazzjon ONE ngħataw l-opportunità li The Buddy ġie imxandar fuq dan l-istess stazzjon. Tkellimt magħhom rigward ir-rispons, u fil-fatt infurmawni li kien tajjeb ħafna speċjalment fuq il-midja soċjali, il-kummenti kienu pożittivi. "Fil-fatt irċevejna diversi kummenti fejn bdew jistaqsu jekk hux ser noħorġu xi produzzjoni ġdida." Kemm Chanelle u anke Marie-Clare għandhom passjoni għad-drama u vidjografija, iżda jemmnu li bi proġetti qosra jkunu qed jitgħallmu u jsaħħu l-kapaċitajiet tagħhom fl-istess qasam. Ħallejt f'idejhom sabiex jelaboraw aktar. "Aħna tista' tgħid li nibdew billi noħolqu l-istorja u l-iskript, imbagħad inkomplu billi nipproduċuh; dan jinvolvi l-proċess tal-għażla tal-atturi, tiftix tal-postijiet, skeda, eċċ. Finalment naslu għall-proċess tal-iffilmjar bl-għajnuna tal-kumplament tal-crew u l-aħħar pass ikun dak tal-muntaġġ". Staqsejthom jekk minn dak li jinnutaw fil-qasam ta' dan ix-xogħol, jarawx futur lokalment fejn jistgħu jkampaw minn xogħol fuq films biss. "Aħna tista' tgħid li l-films qosra li għamilna kienu low-budget, fis-sens li bħala produtturi ma qlajna xejn minnhom. Ovvjament l-għajnuna li ssib mingħand l-isponsors hija importanti ħafna, però xorta nemmnu li hija diffiċli li wieħed ikampa billi jipproduċi films qosra biss". Qlibt id-diskors tiegħi, erġajt fuq l-aħħar film qasir tagħhom – The Buddy. Fil-fatt din hija storja oriġinali tagħhom it-tnejn, b'kitba, produzzjoni u direzzjoni tagħhom ukoll. Imma fuq kollox ridt inkun naf il-messaġġ tagħhom warajh. "Il-messaġġ li ridna ngħaddu kien biex wieħed ma jaqta' qalbu qatt u fuq kollox biex ma jibqax imwaħħal mal-passat. Dan il-film qasir qiegħed onlajn fuq YouTube għal min irid ifittxu u jarah mingħajr ħlas". Għal dawk li jixtiequ jistudjaw il-kitba, il-produzzjoni u d-direzzjoni ta' films lokali, staqsejthom jekk hawnx korsijiet addattati, jew jekk hix xi ħaġa li persuna jrid ikollha fiha u tiżviluppaha waħedha mal-ħin. Fil-fatt infurmawni li għalkemm korsijiet f'dan il-qasam jemmnu li jkunu ta' ġid biex wieħed jiżviluppa dan it-talent, però xorta fl-opinjoni tagħhom sostnew miegħi li din bħal kull talent ieħor hija xi ħaġa li titwieled biha u trid tkun il-persuna li tiżviluppaha. Fil-futur kemm Chanelle u anke Marie-Clare ma jeskludux il-fatt li 'l quddiem għad ikollhom xi proġetti ġodda. "Ifhem it-tnejn li aħna jogħġbuna l-oqsma tat-televiżjoni u taċ-ċinematografija jiġifieri nixtiequ li jkollna produzzjoni akbar minn dik ta' films qosra". Fl-aħħar nett xtaqu jgħaddu messaġġ lill-qarrejja tal-KullĦadd. "Nixtiequ li jkun hawn aktar sapport għall-produzzjonijiet lokali. Din hi xi ħaġa li tagħtina l-kuraġġ biex inkomplu naħdmu. Filwaqt li lil dawk li jixtiequ jidħlu f'dan il-qasam ngħidulhom biex ma jaqtgħux qalbhom".